Mārtiņa baznīca laukos
Svētā Mārtiņa baznīca laukos (angļu: St Martin-in-the-Fields) ir no 1721. līdz 1726. gadam celta anglikāņu draudzes baznīca, kas atrodas Lielbritānijas galvaspilsētas centrā, Trafalgaras laukuma ziemeļaustrumu stūrī un ir viena no laukuma ansambļa sastāvdaļām. Kaut arī pašreizējā baznīca pēc arhitekta Džeima Gibsa (James Gibbs, 1682—1754) projekta celta 18. gadsimta pirmajā pusē, šajā vietā baznīca atradās vismaz no viduslaikiem. Tās nosaukums cēlies no fakta, ka tā atradās ārpus Londonas aizsardzības mūriem. Baznīcas draudzes locekļu vidū ir Bakingemas pils iemītnieki, to skaitā karaliskā ģimene.